За време Првог светског рата од 1914. до 1916. године био је референт санитета Вардарске дивизијске области. Милан Жерајић се 1915. године повлачи са српском војском преко Албаније. На Солунском фронту изабран је за Начелника санитета добровољачког корпуса у Русији. Од 1916 до 1918. године био је Начелник санитета добровољачког корпуса у Русији. Овај корпус је водио жестоке борбе у Добруџи од августа до октобра 1916. године, па је повучен у резерву, а онда су наступила револуциона превирања и револуција (фебруарска и октобарска). За време боњшевичке револуције био је ухапшен заједно са члановима српске војне мисије, а крајем 1918. године враћен је у Југославију. Као председник Српског Црвеног крста у Русији донео је са собом штедну књижицу са 10.000 рубаља, коју је сачувао од бољшевика и предао је Црвеном крсту у Београду. После рата пензионисан је као пуковник.